CELEX: 32018D0013
Language: mt
Date: 2017-12-18 00:00:00
Title: Deċiżjoni tal-Kunsill (UE) 2018/13 tat-18 ta' Diċembru 2017 dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Stabbilizzazzjoni u Assoċjazzjoni UE-Serbja dwar il-parteċipazzjoni tas-Serbja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament (KE) Nru 168/2007

9.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 4/5
            
         DEĊIŻJONI TAL-KUNSILL (UE) 2018/13
   tat-18 ta' Diċembru 2017
   dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Stabbilizzazzjoni u Assoċjazzjoni UE-Serbja dwar il-parteċipazzjoni tas-Serbja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament (KE) Nru 168/2007
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 352 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Kunsill Ewropew tal-Lussemburgu ta' Diċembru 1997 stabbilixxa li l-parteċipazzjoni fl-aġenziji tal-Unjoni tkun mezz li jaċċelera l-istrateġija ta' qabel l-adeżjoni. Il-konklużjonijiet ta' dak il-Kunsill Ewropew jgħidu li l-“aġenziji tal-Unjoni li fihom ikunu jistgħu jipparteċipaw il-pajjiżi applikanti jiġu ddeterminati fuq bażi ta' każ b'każ”.
            
         
               (2)
            
            
               Ir-Regolament tal-Kunsill (KE) Nru 168/2007 (1) jipprovdi li l-Aġenzija tal-Unjoni Ewropea għad-Drittijiet Fundamentali (l-“Aġenzija”) għandha tkun miftuħa għall-parteċipazzjoni tal-pajjiżi kandidati bħala osservaturi.
            
         
               (3)
            
            
               Is-Serbja tikkondividi l-għanijiet u l-objettivi tal-Aġenzija u tassoċja ruħha mal-ambitu u d-deskrizzjoni tal-ħidmiet tal-Aġenzija, kif previsti fir-Regolament (KE) Nru 168/2007.
            
         
               (4)
            
            
               L-objettiv aħħari tas-Serbja huwa li ssir membru tal-Unjoni, u l-parteċipazzjoni tagħha fl-Aġenzija għandha tgħinha biex tilħaq dak l-objettiv,
            
         ADOTTA DIN ID-DEĊIŻJONI:
   Artikolu Uniku
   Il-pożizzjoni li għandha tiġi adottata f'isem l-Unjoni Ewropea fil-Kunsill ta' Stabbilizzazzjoni u Assoċjazzjoni UE-Serbja dwar il-parteċipazzjoni tas-Serbja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament (KE) Nru 168/2007, għandha tkun ibbażata fuq l-abbozz ta' Deċiżjoni tal-Kunsill ta' Stabilizzazzjoni u Assoċjazzjoni UE-Serbja mehmuż ma' din id-Deċiżjoni.
   
      Magħmul fi Brussell, it-18 ta' Diċembru 2017.
      
         
            Għall-Kunsill
         
         
            Il-President
         
         K. SIMSON
      
   
   
      (1)  Ir-Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (ĠU L 53, 22.2.2007, p. 1).
   
      ABBOZZ
      DEĊIŻJONI Nru …/2016 TAL-KUNSILL TA' STABBILIZZAZZJONI U ASSOĊJAZZJONI UE-SERBJA
      ta' …
      dwar il-parteċipazzjoni tas-Serbja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament tal-Kunsill (KE) Nru 168/2007
      IL-KUNSILL TA' STABBILIZZAZZJONI U ASSOĊJAZZJONI UE-SERBJA,
      Wara li kkunsidra l-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tas-Serbja, min-naħa l-oħra (1),
      Wara li kkunsidra r-Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (2), u b'mod partikolari l-Artikolu 28 tiegħu,
      Billi:
      
                  (1)
               
               
                  Il-Kunsill Ewropew tal-Lussemburgu ta' Diċembru 1997 stabbilixxa li l-parteċipazzjoni fl-aġenziji tal-Unjoni tkun mezz li jaċċelera l-istrateġija ta' qabel l-adeżjoni. Il-konklużjonijiet tal-Kunsill Ewropew jgħidu li l-“aġenziji tal-Unjoni li fihom ikunu jistgħu jipparteċipaw il-pajjiżi applikanti jiġu ddeterminati fuq bażi ta' każ b'każ”.
               
            
                  (2)
               
               
                  Is-Serbja tikkondividi l-għanijiet u l-objettivi tal-Aġenzija tal-Unjoni Ewropea għad-Drittijiet Fundamentali (l-“Aġenzija”) u tassoċja ruħha mal-ambitu u d-deskrizzjoni tal-ħidmiet tal-Aġenzija, kif previsti fir-Regolament (KE) Nru 168/2007.
               
            
                  (3)
               
               
                  Huwa xieraq li l-Aġenzija tkun tista' tittratta kwistjonijiet ta' drittijiet fundamentali li jaqgħu fil-kamp ta' applikazzjoni tal-Artikolu 3(1) tar-Regolament (KE) Nru 168/2007 fis-Serbja sa fejn ikun meħtieġ għall-allinjament gradwali tagħha mad-dritt tal-Unjoni.
               
            
                  (4)
               
               
                  Għaldaqstant, is-Serbja għandha titħalla tipparteċipa bħala osservatur fil-ħidma tal-Aġenzija u l-modalitajiet għal din il-parteċipazzjoni għandhom jiġu definiti, inklużi dispożizzjonijiet li jirrigwardaw il-parteċipazzjoni f'inizjattivi meħuda mill-Aġenzija, il-kontribuzzjoni finanzjarja u l-persunal.
               
            
                  (5)
               
               
                  Skont il-punt (a) tal-Artikolu 12(2) u l-punt (a) tal-Artikolu 82(3) tal-Kundizzjonijiet tal-Impjieg għall-Aġenti l-Oħra tal-Unjoni Ewropea, stabbiliti fir-Regolament tal-Kunsill (KEE, Euratom, KEFA) Nru 259/68 (3), id-Direttur tal-Aġenzija jista', b'mod eċċezzjonali, jawtorizza l-ingaġġar ta' ċittadini tas-Serbja li jgawdu d-drittijiet sħaħ tagħhom bħala ċittadini tali,
               
            ADOTTA DIN ID-DEĊIŻJONI:
      Artikolu 1
      Is-Serbja, bħala pajjiż kandidat, tipparteċipa bħala osservatur fl-Aġenzija tal-Unjoni Ewropea għad-Drittijiet Fundamentali, stabbilita mir-Regolament (KE) Nru 168/2007.
      Artikolu 2
      1.   L-Aġenzija tista' tittratta kwistjonijiet ta' drittijiet fundamentali li jaqgħu fil-kamp ta' applikazzjoni tal-Artikolu 3(1) tar-Regolament (KE) Nru 168/2007 fis-Serbja sa fejn ikun meħtieġ għall-allinjament gradwali tagħha mad-dritt tal-Unjoni.
      2.   Għal dak l-għan l-Aġenzija tista' twettaq fis-Serbja l-kompiti stabbiliti fl-Artikoli 4 u 5 tar-Regolament (KE) Nru 168/2007.
      Artikolu 3
      Is-Serbja għandha tikkontribwixxi finanzjarjament għall-attivitajiet tal-Aġenzija msemmija fl-Artikolu 4 tar-Regolament (KE) Nru 168/2007 f'konformità mal-Anness ta' din id-Deċiżjoni.
      Artikolu 4
      1.   Is-Serbja għandha taħtar persuni li jissodisfaw il-kriterji previsti fl-Artikolu 12(1) tar-Regolament (KE) Nru 168/2007 bħala osservatur u sostitut, rispettivament. Huma jistgħu jipparteċipaw fil-ħidma tal-Bord ta' Tmexxija fuq bażi ugwali mal-membri u s-sostituti maħtura mill-Istati Membri, iżda mingħajr id-dritt tal-vot.
      2.   Is-Serbja għandha tinnomina uffiċjal tal-gvern bħala l-Uffiċjal Nazzjonali ta' Kuntatt, kif imsemmi fl-Artikolu 8(1) tar-Regolament (KE) Nru 168/2007.
      3.   Fi żmien erba' xhur mid-dħul fis-seħħ ta' din id-Deċiżjoni, is-Serbja għandha tinforma lill-Kummissjoni Ewropea bl-ismijiet, il-kwalifiki u d-dettalji ta' kuntatt tal-persuni msemmija fil-paragrafi 1 u 2.
      Artikolu 5
      Id-dejta pprovduta lil, jew derivanti minn, l-Aġenzija tista' tiġi ppubblikata u għandha titqiegħed għad-dispożizzjoni tal-pubbliku, bil-kundizzjoni li l-informazzjoni kunfidenzjali tingħata l-istess grad ta' protezzjoni fis-Serbja hekk kif tingħata fl-Unjoni.
      Artikolu 6
      Fis-Serbja l-Aġenzija tgawdi l-istess kapaċità legali bħal dik mogħtija lill-entitajiet legali skont il-liġijiet tas-Serbja.
      Artikolu 7
      Sabiex l-Aġenzija u l-persunal tagħha jkunu jistgħu jwettqu l-kompiti tagħhom, is-Serbja tagħtihom il-privileġġi u l-immunitajiet identiċi għal dawk stabbiliti fl-Artikoli minn 1 sa 4, 5, 6, minn 10 sa 13, 15, 17 u 18 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea.
      Artikolu 8
      Kull waħda mill-Partijiet għandha tieħu kull miżura ġenerali jew speċifika li tkun meħtieġa sabiex ikunu sodisfatti l-obbligi tagħha skont din id-Deċiżjoni u tinnotifikahom lill-Kunsill ta' Stabbilizzazzjoni u Assoċjazzjoni.
      Artikolu 9
      Din id-Deċiżjoni tidħol fis-seħħ fl-ewwel jum tat-tieni xahar wara d-data tal-adozzjoni tagħha.
      
         Magħmul fi …,
         
            
               Għall-Kunsill ta' Stabbilizzazzjoni u Assoċjazzjoni UE-Serbja
            
            
               Il-President
            
         
      
      
         (1)  ĠU L 278, 18.10.2013, p. 16.
      
         (2)  ĠU L 53, 22.2.2007, p. 1.
      
         (3)  ĠU L 56, 4.3.1968, p. 1.
   
   
      ANNESS
      KONTRIBUZZJONI FINANZJARJA TAS-SERBJA LILL-AĠENZIJA TAL-UNJONI EWROPEA GĦAD-DRITTIJIET FUNDAMENTALI
      
               
                  1.
               
               
                  Il-kontribuzzjoni finanzjarja li għandha titħallas mis-Serbja għall-baġit ġenerali tal-Unjoni Ewropea biex tipparteċipa fl-Aġenzija tal-Unjoni Ewropea għad-Drittijiet Fundamentali (l-“Aġenzija”), kif stipulat fil-punt 2, tirrappreżenta l-ispiża sħiħa tal-parteċipazzjoni tagħha fiha għall-ewwel tliet snin. Mir-raba' sena 'l quddiem, l-ammonti jiġu determinati skont il-punt 6.
               
            
               
                  2.
               
               
                  Il-kontribuzzjoni finanzjarja li għandha titħallas mir-Repubblika tas-Serbja għall-baġit ġenerali tal-Unjoni tkun kif ġej:
                  
                              Sena 1:
                           
                           
                              EUR 180 000 
                           
                        
                              Sena 2:
                           
                           
                              EUR 183 000 
                           
                        
                              Sena 3:
                           
                           
                              EUR 186 000 
                           
                        
            
               
                  3.
               
               
                  L-appoġġ finanzjarju possibbli mill-programmi ta' assistenza tal-Unjoni jiġi miftiehem separatament skont il-programm tal-Unjoni rilevanti.
               
            
               
                  4.
               
               
                  Il-kontribuzzjoni tas-Serbja tkun amministrata skont ir-Regolament Finanzjarju (1) applikabbli għall-baġit ġenerali tal-Unjoni.
               
            
               
                  5.
               
               
                  L-ispejjeż tal-ivjaġġar u tal-għajxien tar-rappreżentanti u l-esperti tas-Serbja għall-iskopijiet tal-parteċipazzjoni fil-ħidma tal-Aġenzija jew f'laqgħat relatati mal-implimentazzjoni tal-programm ta' ħidma tal-Aġenzija jkunu rimborsati mill-Aġenzija fuq l-istess bażi bħal, u skont il-proċeduri li huma bħalissa fis-seħħ għal, l-Istati Membri tal-Unjoni.
               
            
               
                  6.
               
               
                  Wara d-dħul fis-seħħ ta' din id-Deċiżjoni u fil-bidu ta' kull sena sussegwenti, il-Kummissjoni tibgħat lis-Serbja talba għall-fondi li jikkorrispondu għall-kontribuzzjoni tagħha lill-Aġenzija skont din id-Deċiżjoni. Għall-ewwel sena kalendarja tal-parteċipazzjoni tagħha, is-Serbja tħallas kontribuzzjoni kkalkulata mid-data tal-parteċipazzjoni sal-aħħar tas-sena fuq bażi pro rata. Għas-snin ta' wara, il-kontribuzzjoni tkun skont it-tabella taħt il-punt 2 ta' dan l-Anness. Mir-rabà sena 'l quddiem, il-kontribuzzjoni tiġi adattata fid-dawl ta' kull żieda jew tnaqqis tas-sussidju tal-Aġenzija sabiex iżżomm l-analoġija bejn il-kontribuzzjoni għas-Serbja u l-baġit tal-Aġenzija għall-UE-28. Il-kontribuzzjoni tista' tiġi riveduta wkoll fis-snin finanzjarji segwenti fuq il-bażi tal-aħħar dejta statistika ppubblikata mill-Uffiċċju tal-Istatistika tal-Unjoni Ewropea (Eurostat).
               
            
               
                  7.
               
               
                  Din il-kontribuzzjoni tkun espressa f'EUR u mħallsa f'kont bankarju tal-EUR tal-Kummissjoni.
               
            
               
                  8.
               
               
                  Is-Serbja tħallas il-kontribuzzjoni tagħha skont it-talba għal fondi għall-parti tagħha sa 30 jum wara li t-talba għall-fondi tintbagħat mill-Kummissjoni.
               
            
               
                  9.
               
               
                  Kull dewmien fil-ħlas tal-kontribuzzjoni jġib miegħu ħlas ta' imgħax mis-Serbja fuq l-ammont pendenti mid-data li fih ikun dovut. Ir-rata tal-imgħax tikkorrispondi għar-rata applikata mill-Bank Ċentrali Ewropew, fid-data li fiha l-ħlas ikun dovut, għall-operazzjonijiet tiegħu f'EUR, biż-żieda ta' 1,5 punt perċentwali.
               
            
         (1)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).